# **REPUBLIKA HRVATSKA**

# **ZAGREBAČKA ŽUPANIJA**

**OPĆINA KRIŽ**

**OPĆINSKO VIJEĆE**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

# **Z A P I S N I K**

**SA 6. SJEDNICE OPĆINSKOG VIJEĆA**

**OPĆINE KRIŽ**

**(Sjednica održana 12. siječnja 2026. godine)**

Z A P I S N I K

sa 6. sjednice Općinskog vijeća Općine Križ održane dana 12. siječnja 2026. godine, s početkom u 17,10 sati u prostoriji (vijećnici) u sjedištu Općine Križ u Križu, Trg Svetog Križa 5.

**Nazočni članovi Općinskog vijeća**: Vlasta Crnković, Jasenka Gotić, Danijela Huljenić,

Matea Kostanarević, Tina Matanić, Marina Meštrović,

Dubravko Poje, Miroslav Pranjić i Blaž Prcela

**Nenazočni članovi Općinskog vijeća:** Romeo Hat, Zlatko Hrastić, Nataša Nižetić- Šiletić

i Željko Zimić

**Ostali nazočni**: - Općinski načelnik Općine Križ: Marko Magdić

- pročelnica Jedinstvenog upravnog odjela: Lidija Radošević

- voditeljica Odsjeka za financije, komunalno gospodarstvo i gospodarstvo:

Nada Horvat

- viša stručna suradnica za informiranje i opće poslove: Maja Dundović

Pleša

- viša stručna suradnica za javnu nabavu i natječaje: Marija Vuksan

- viši stručni suradnik za komunalno gospodarstvo: Žarko Gambiroža

- viša referentica -komunalno-prometni redar: Slađana Vasiljević

- administrativna tajnica: Đurđica Kain

- tehničar Obiteljskog radija Ivanić: Zvonimir Geiger

- novinarka Obiteljskog radija Ivanić: Ana Tomašić

- za 01Portal: Igor Đuran

**Zapisničar**: Đurđica Kain

- Sjednici je u trenutku otvaranja bilo nazočno **9** **članova** Općinskog vijeća.

- Sjednica je javno prenošena u programu Obiteljskog radio Ivanića.

Prvi potpredsjednik Općinskog vijeća Općine Križ, Dubravko Poje, u svojstvu predsjedatelja, pozdravio je sve nazočne i otvorio 6. sjednicu Općinskog vijeća u 17,10 sati.

Konstatirao je da je sjednici nazočno **9 članova** Općinskog vijeća od sveukupno 13 članova te da postoji kvorum za pravovaljano održavanje sjednice.

U nastavku, prije utvrđivanja dnevnog reda, predsjednik je dao na usvajanje Zapisnik s 5. sjednice Općinskog vijeća.

Primjedaba na isti zapisnik nije bilo te je provedeno glasovanje o njegovu usvajanju, nakon čega je predsjednik konstatirao da je **jednoglasno** usvojen **Zapisnik s 5. sjednice** Općinskog vijeća.

Nastavno na dostavljeni prijedlog dnevnog reda iz Saziva sjednice, prvi potpredsjednik Općinskog vijeća Općine Križ, Dubravko Poje, izvijestio je nazočne da se iz predloženog dnevnog reda povlači točka br. „6 .Razmatranje prijedloga i donošenje Programa mjera osiguravanja primarne zdravstvene zaštite na području Općine Križ.“

Uz razloge za povlačenje točke, a sukladno odredbama Poslovnika Općinskog vijeća Općine Križ, konstatirao je da se prijedlog izostavlja iz dnevnog reda bez rasprave i bez odvojenog odlučivanja.

Stoga, predložene točke dnevnog reda od 7. do 14. postaju točke od 6. do 13.

Drugih prijedloga za izmjenu, dopunu ili izostavljanje koje točke iz prijedloga nije bilo te je potom provedeno glasovanje članova Općinskog vijeća o prijedlogu dnevnog reda, nakon čega je predsjednik konstatirao da je **jednoglasno** utvrđen slijedeći

-2-

**DNEVNI RED:**

1. Aktualni sat.

2. Podnošenje Izvješća Ministarstva unutarnjih poslova, Policijske postaje Ivanić-Grad o stanju sigurnosti na području Općine Križ u 2025. godini.

3. Razmatranje prijedloga i donošenje Odluke o donošenju Plana rasvjete Općine Križ.

4. Razmatranje prijedloga i donošenje Odluke o komunalnoj naknadi.

5. Razmatranje prijedloga i donošenje Odluke o mjerama za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Općine Križ.

6. Razmatranje prijedloga i donošenje Odluke o donošenju godišnjeg plana davanja koncesija za 2026. godinu.

7. Razmatranje prijedloga i donošenje Odluke o dodjeli stipendija učenicima i studentima za školsku/akademsku godinu 2025./2026.

8. Razmatranje prijedloga i donošenje Zaključka o izdvajanju novčanih sredstava za sufinanciranje Programa produženog boravka u Osnovnoj školi Milke Trnine Križ iz Proračuna Općine Križ za 2026. godinu.

9. Razmatranje prijedloga i donošenje Zaključka o izdvajanju novčanih sredstava za sufinanciranje smještaja i prehrane učenika srednjih škola u učeničkim domovima u 2026. godini.

10. Razmatranje prijedloga i donošenje Odluke o raspoređivanju sredstava za redovito godišnje financiranje političkih stranaka i nezavisnih vijećnika Općinskog vijeća Općine Križ iz Proračuna Općine Križ za 2026. godinu.

11. Razmatranje prijedloga i donošenje Odluke o kratkoročnom zaduživanju Općine Križ kod Privredne banke Zagreb d.d. Zagreb.

12. Razmatranje prijedloga i donošenje Odluke o odabiru ponuditelja za kupnju nekretnina u vlasništvu Općine Križ.

13. Razmatranje prijedloga i donošenje Odluke o izdvajanju novčanih sredstava za naknadu za pruženu energetsku uslugu.

Rad po utvrđenom dnevnom redu.

**Točka 1.**

Općinski načelnik je nazočne informirao o aktivnostima i aktualnim događanjima u vremenu između zadnje održane i ove sjednice Općinskog vijeća:

- Općina Križ privela je kraju investiciju izgradnje novog autobusnog stajališta iza školske sportske dvorane u Križu, vrijednu oko =170.000,00 tisuća EUR-a, a kojoj je bio cilj povećati sigurnost djece koja koriste autobusni, školski prijevoz, kao i svih ostalih sudionika u prometu. Izgrađeno je autobusno, kružno stajalište koje ima ulaz iz Žutičke ulice, uz postavljanje nove nadstrešnica i ugradbu dvije rampe za školski parking. Planirana je demontaža starog autobusnog stajališta u Školskoj ulici, uz uređenje novih parkirališna mjesta, kao i proširenje Žutičke ulice u Križu radi lakšeg prometovanja autobusa;

- U sklopu uređenja centralnog groblja u Križu asfaltirane su i uređene postojeće i nove staze. Radove je izvelo trgovačko društvo Poduzetnička zona Križ d.o.o. Križ, u okviru radova sustavnog uređenja centralnog groblja u Križu, s planiranim nastavkom i u 2026. godini. Završeno je i vanjsko uređenje kapelice na groblju u Križu, s ukupnom vrijednošću radova =7.750,00 EUR-a;

- U okviru radova na uređenju Vatrogasnog doma u Novoselcu, ugrađena su segmentna garažna vrata i PVC stolarija na dijelu vatrogasnog spremišta, čime je zaokružena zamjena vanjske stolarije kako na objektu doma tako i vatrogasnog spremišta. Izvršeno je pranje i čišćenje fasade i strehe krova, uređene su vanjske špalete, obojana je fasada i drvena streha krova, te su istovremeno ugrađena nova vanjska rasvjetna tijela i izvedeni radovi na instalaciji

-3-

za potrebe vanjskih manifestacija. Izvršeni su radovi na sanaciji (podizanju krova) postojeće garaže na objektu DVD Novoselec, a u svrhu smještaja vozila dobivenog od DVD Križ, jer je navedeno vozilo veće od dimenzija postojeće garaže. Vrijednost svih izvedenih radova iznosi cca =20.500,00 EUR-a;

- Općina Križ i ove je godine dijelila jednokratnu novčanu pomoć povodom blagdana Božića, u iznosu od =40,00 EUR-a, sve prema točno određenim kriterijima za ostvarivanje ovoga prava i to za slijedeće kategorije stanovništva koji imaju prebivalište na području Općine Križ: umirovljenici, osobe koje primaju nacionalnu naknadu za starije osobe, nezaposlene osobe prijavljene u evidenciji Hrvatskog zavoda za zapošljavanje te korisnici prava na zajamčenu minimalnu naknadu prijavljeni u evidenciju Hrvatskog zavoda za socijalni rad.

Jednokratnu novčanu pomoć po ovim osnovama primilo je 748 osoba, za što je izdvojeno ukupno =29.920,00 EUR-a;

- Krajem godine, a povodom blagdana Svetog Nikole, Općina Križ tradicionalno je darivala bebe prigodnim poklonima, u što su se uključili i vjerni sponzori, kao i vrijedne ruke članica Udruge Ženske ruke. Darivane su 43 bebe;

- Osim isplata jednokratnih novčanih pomoći za svako novorođeno dijete i tradicionalno darivanja beba, Općina Križ darivala je i preko 230 djece Dječjeg vrtića Križić-Kružić slatkim paketima u prigodi Božićnih blagdana;

- Općina Križ, osim o svojim najmlađim stanovnicima, također brine i o najstarijim te najranjivijim skupinama svojih građana, kroz model suradnje s Gradskim društvom Crvenog križa Ivanić – Grad i sufinanciranje darivanja socijalno ugroženih osoba u 2025. godini uoči Božićnih i novogodišnjih blagdana, za što je iz Proračuna Općine Križ izdvojeno =3.152,00 EUR-a;

- Na samom kraju 2025. godine, u općinskoj upravi Općine Križ, Općinski načelnik Općine Križ organizirao je prijem trostrukih državnih prvaka, članova muške A ekipe DVD-a Razljev, koji su odličnim rezultatom i osvajanjem naslova ovogodišnjih državnih prvaka na smotri najboljih ekipa Hrvatske, na Državnom natjecanju vatrogasaca Republike Hrvatske, održanoj u Novalji, stekli pravo nastupa na međunarodnom natjecanju vatrogasaca na olimpijadi koja će se održati u Austriji;

- DVD Rečica Kriška opremljeno je novim navalnim vozilom doniranim od Vatrogasne zajednice Grada Ivanić-Grada, Vatrogasnoj zajednici Općine Križ, koja je potom uložila =5.000,00 EUR-a za njegovo dodatno opremanje i ustupila ga DVD-u Rečica Kriška;

- Izvijestio je da je sklopljen Ugovor o izravnoj dodjeli financijskih sredstava za financiranje rada Javne vatrogasne postrojbe Grada Ivanić-Grada u vrijednosti =87.000,00 EUR-a te Ugovor o izravnoj dodjeli financijskih sredstava za financiranje rada Vatrogasne zajednice Općine Križ u iznosu =75.000,00 EUR-a. U 2026. godini za redovan rad odnosno za financiranje redovne djelatnosti Gradskog društva crvenog križa Ivanić-Grad izdvojiti će se =14.000,00 EUR-a, također po osnovi sklopljenog ugovora;

- U tijeku su javni natječaji za financiranje udruga u kulturi, sportu, zdravstvu i preventivi;

- Tijekom prosinca održan je bogat adventski program, zahvaljujući vrlo uspješnoj i uhodanoj suradnji Općine Križ, Caritasa i Župe Uzvišenja Svetog Križa te mnogobrojnih udruga s područja Općine Križ, kojima se ovom prilikom Općinski načelnik iskreno zahvalio na sudjelovanju i njihovom doprinosu.

Članica Općinskog vijeća JASENKA GOTIĆ uključila se svojim prijedlozima i sugestijom:

1. Nastavno na općepoznatu problematiku provedbe fizikalne terapije za djecu s poteškoćama u razvoju, koja na prve preglede čekaju 6-10 mjeseci i zbog toga moraju odlaziti u Kutinu, Stančić ili druge zdravstvene ustanove, napomenula je da je zapravo izlišno objašnjavati što to za roditelje znači u financijskom, organizacijskom i svakom drugom smislu.

-4-

Predložila je stoga da u kontaktu s ravnateljem Doma zdravlja Zagrebačke županije Općinski načelnik pokuša iznaći neko cjelovito rješenje za sve tri jedinice lokalne samouprave (Grad Ivanić-Grad, Općine Kloštar Ivanić i Križ), u smislu ciljane edukacije fizioterapeuta koji će imati zadovoljavajući stupanj stručnosti za pomoć djeci, na ovom području zdravstvene zaštite.

2. U nastavku, izrazila je zadovoljstvo radom Zimske službe na području Općine Križ i vrlo dobrom prohodnošću prometnica i javnih površina, za što je zadužena Poduzetnička zona Križ d.o.o. Križ.

Općinski načelnik je, referirajući se na temu primarne zdravstvene skrbi na području Općine Križ, izvijestio da se u Proračunu Općine Križ u kontinuitetu izdvajaju značajna financijska sredstva, uz intenciju njihovog povećanja kako bi se osigurala zdravstvena zaštita i pokrilo što više područja zdravstvene skrbi. U tom smislu, ulažu se dodatni napori za zadržavanje pedijatrijske ordinacije i izbjegavanje možebitnih neizvjesnih situacija, budući da svakodnevno, u okruženju svjedočimo kroničnom nedostatku ove vrste zdravstvene skrbi.

Glede prijedloga za osiguranje zdravstvene zaštite djece s poteškoćama u razvoju, konstatirao je da je problem kao takav već uočen i da su o njemu vođeni preliminarni razgovori. Podržava svakako ovu inicijativu koja će zasigurno podrazumijevati traženje rješenja na nivou svih triju lokalnih jedinica, ali i u kontaktu s nadležnim tijelima Doma zdravlja Zagrebačke županije.

Članicu Općinskog vijeća DANIJELU HULJENIĆ, nastavno na informaciju Općinskog načelnika o završenoj izgradnji novog autobusnog stajališta iza školske sportske dvorane u Križu, zanimalo je postoji li plan ili mogućnost da se na pripadajućoj zelenoj površini uz stajalište uredi park i postave klupe, naravno sve u suradnji sa Osnovnom školom Milke Trnine i Srednjom školom Ivan Švear?

Općinski načelnik podržao je naravno ovu inicijativu i iskazanu želju za zajedničkim osmišljavanjem životnog okruženja ljepšim i ugodnijim za sve građane i one koji se nađu u našoj sredini, pa stoga očekuje i angažman vijećnice Huljenić u okviru raspoloživih mogućnosti te je najavio da će je pravovremeno kontaktirati na ovu temu, kada budu ispunjeni ostali uvjeti i poduzete radnje za realizaciju ovoga projekta svojevrsnog ozelenjavanja.

**Točka 2.**

Izvješće Ministarstva unutarnjih poslova, Policijske postaje Ivanić-Grad o stanju sigurnosti na području Općine Križ u 2025. godini, članovima Općinskog vijeća iznijela je pročelnica Jedinstvenog upravnog odjela LIDIJA RADOŠEVIĆ. Konstatirala je da je iz dostavljenog prikaza podataka u Izvješću između ostalog vidljiv trend smanjenja broja kaznenih djela u 2025. godini, a u odnosu na 2024. godinu i to čak za 51,48%. Prema vrsti kaznenih djela najzastupljenija su imovinska kaznena djela koja su ujedno i u najmanjem obimu razriješena. Iz domene prekršaja, kao najzastupljeniji, evidentirani su prekršaji narušavanja javnog reda i mira, u blagom porastu u odnosu na prethodnu, 2024. godinu. Zaključno, izvijestila je da su sigurnosni pokazatelji stanja sigurnosti na području Općine Križ ocijenjeni kao zadovoljavajući.

Učesnika u raspravi nije bilo te je predsjedavajući konstatirao da je predmetno Izvješće primljeno na znanje.

**Točka 3.**

ŽARKO GAMBIROŽA**,** viši stručni suradnik za komunalno gospodarstvo obrazložio je prijedlog Odluke o donošenju Plana rasvjete Općine Križ. Pojasnio je da je isti Plan izrađen u skladu sa Zakonom o zaštiti od svjetlosnog onečišćenja i Pravilnicima te obuhvaća cijelo područje Općine Križ, istim se definiraju zone rasvjetljenosti, a poseban naglasak stavljen je na zaštitu prirodnih i osjetljivih područja, uključujući područje ekološke mreže za šumu Žutica.

-5-

Planom se propisuje terminski plan rada rasvjete i svjetlost, a sve s ciljem smanjenja svjetlosnog onečišćenja i racionalne potrošnje energije. Isti Plan ujedno daje smjernice za budući razvoj javne rasvjete kroz primjenu LED tehnologije i pametnog sustava upravljanja.

O prijedlogu akta provedeno je savjetovanje s javnošću, u kojem nije zaprimljena niti jedna sugestija, prijedlog ili komentar.

Učesnika u raspravi nije bilo, ista je zaključena te je na temelju provedenog glasovanja o prezentiranom prijedlogu, predsjedavajući konstatirao da je **jednoglasno** donesena

**Odluka o donošenju Plana rasvjete Općine Križ.**

Odluka prileži Zapisniku i čini njegov sastavni dio.

**Točka 4.**

PrijedlogOdluke o komunalnoj naknadi, obrazložio jeviši stručni suradnik za komunalno gospodarstvo ŽARKO GAMBIROŽA.

Izvijestio je da u prijedlogu ove nove Odluke sadržajno nema bitnih promjena u odnosu na dosadašnju Odluku koja je od 2018. godine do sada nekoliko puta doživjela izmjene te se donošenjem ove nove, predložene Odluke sve dosadašnje izmjene i dopune povezuju u jedan sustavan akt. Ono što se u novom aktu ističe je detaljnija razrada oslobađanja poduzetnika plaćanja obveze komunalne naknade kroz potpore male vrijednosti, uz primjenu pravila o de minimis potporama, u skladu s važećim europskim i hrvatskim propisima.

O prijedlogu akta provedeno je savjetovanje s javnošću, u kojem nije zaprimljena niti jedna sugestija, prijedlog ili komentar.

Nakon otvorene i potom zaključene rasprave za koju nije bilo prijavljenih učesnika, a na temelju provedenog glasovanja, predsjedavajući je konstatirao da je **jednoglasno** donesena

**Odluka o komunalnoj naknadi.**

Odluka prileži Zapisniku i čini njegov sastavni dio.

**Točka 5.**

Prijedlog Odluke o mjerama za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Općine Križ, obrazložila je viša referentica - komunalno-prometni redarSLAĐANA VASILJEVIĆ.

Podsjetila je da je pravni temelj za donošenje ove Odluke Zakon o gospodarenju otpadom, a ista sadrži mjere za sprječavanje nepropisnog odbacivanja otpada kao i mjere za uklanjanje otpada odbačenog u okoliš, uključujući i evidentiranje lokacija nepropisnog odbacivanja otpada te uspostavu sustava za zaprimanje obavijesti o odbačenom otpadu.

O prijedlogu akta provedeno je savjetovanje s javnošću, u kojem nije zaprimljena niti jedna sugestija, prijedlog ili komentar.

Budući da prijavljenih učesnika za raspravu nije bilo, ista je zaključena, provedeno je glasovanje nakon kojega je predsjedavajući konstatirao da je **jednoglasno** donesena

**Odluka o mjerama za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Općine Križ.**

Odluka prileži Zapisniku i čini njegov sastavni dio.

**Točka 6.**

MARIJA VUKSAN, viša stručna suradnica za javnu nabavu i natječaje, dala je potrebno pojašnjenje prijedloga Odluke o donošenju godišnjeg plana davanja koncesija za 2026. godinu,

-6-

koju je potrebno donijeti do kraja siječnja za svaku godinu. U 2026. godini je u planu dodijeliti koncesiju za obavljanje dimnjačarskih poslova.

O prijedlogu akta provedeno je savjetovanje s javnošću, u kojem nije zaprimljena niti jedna sugestija, prijedlog ili komentar.

Nakon otvorene i potom zaključene rasprave za koju nije bilo prijavljenih učesnika, a na temelju provedenog glasovanja, predsjedavajući je konstatirao da je **jednoglasno** donesena

**Odluka o donošenju godišnjeg plana davanja koncesija za 2026. godinu.**

Odluka prileži Zapisniku i čini njegov sastavni dio.

**Točka 7.**

Viša stručna suradnica za informiranje i opće poslove MAJA DUNDOVIĆ PLEŠA obrazložila je prijedlog Odluke o dodjeli stipendija učenicima i studentima za školsku/akademsku godinu 2025./2026.

Izvijestila je da je Povjerenstvo za dodjelu stipendija utvrdilo Konačnu listu kandidata za dodjelu stipendija, s sve sukladno provedenom Natječaju za dodjelu stipendija učenicima i studentima za školsku/akademsku godinu 2025./2026.

Napomenula je da su specifičnost ovogodišnjih prijava kandidata na Natječaj, veća brojnost prijava s osnove kriterija izvrsnosti.

U nastavku je konstatirala da je stoga predložena dodjela: 7 učeničkih i 7 studentskih stipendija prema kriteriju izvrsnosti; 3 učeničke i 3 studentske stipendije prema socijalnom kriteriju te 2 stipendije za učenike prvog razreda Gimnazije Križ, što znači da za ovu školsku/akademsku godinu 2025./2026. godinu, Općina Križ dodjeljuje ukupno 22 stipendije.

Budući da prijavljenih učesnika za raspravu nije bilo, ista je zaključena, provedeno je glasovanje nakon kojega je predsjedavajući konstatirao da je **jednoglasno** donesena

**Odluka o dodjeli stipendija učenicima i studentima za školsku/akademsku godinu 2025./2026.**

Odluka prileži Zapisniku i čini njegov sastavni dio.

**Točka 8.**

Viša stručna suradnica za informiranje i opće poslove MAJA DUNDOVIĆ PLEŠA obrazložila je prijedlog Zaključka o izdvajanju novčanih sredstava za sufinanciranje Programa produženog boravka u Osnovnoj školi Milke Trnine Križ iz Proračuna Općine Križ za 2026. godinu, na temelju kojega će Općina Križ za ovu namjenu isplaćivati sredstva na račun Osnovne škole, u 12 mjesečnih obroka, sukladno mjesečnom obračunu plaće za učitelje u Programu produženog boravka.

Nakon otvorene i potom zaključene rasprave za koju nije bilo prijavljenih učesnika, a na temelju provedenog glasovanja, predsjedavajući je konstatirao da je **jednoglasno** donesen

**Zaključak o izdvajanju novčanih sredstava za sufinanciranje Programa produženog boravka u Osnovnoj školi Milke Trnine Križ iz Proračuna Općine Križ za 2026. godinu.**

Zaključak prileži Zapisniku i čini njegov sastavni dio.

**Točka 9.**

Viša stručna suradnica za informiranje i opće poslove MAJA DUNDOVIĆ PLEŠA obrazložila je prijedlog Zaključka o izdvajanju novčanih sredstava za sufinanciranje smještaja i prehrane učenika srednjih škola u učeničkim domovima u 2026. godini.

-7-

Pojasnila je da bi donošenjem ovoga Zaključka bila omogućena isplata sredstava za sufinanciranje smještaja i prehrane učenika srednjih škola u učeničkim domovima u 2026. godini, sukladno mjesečnim računima učeničkih domova s kojima će se na temelju podnesenih zahtjeva za sufinanciranje smještaja i prehrane sklopiti Ugovor.

Budući da prijavljenih učesnika za raspravu nije bilo, ista je zaključena, provedeno je glasovanje nakon kojega je predsjedavajući konstatirao da je **jednoglasno** donesen

**Zaključak o izdvajanju novčanih sredstava za sufinanciranje smještaja i prehrane učenika srednjih škola u učeničkim domovima u 2026. godini.**

Zaključak prileži Zapisniku i čini njegov sastavni dio.

**Točka 10.**

Viša stručna suradnica za informiranje i opće poslove MAJA DUNDOVIĆ PLEŠA obrazložila je prijedlog Odluke o raspoređivanju sredstava za redovito godišnje financiranje političkih stranaka i nezavisnih vijećnika Općinskog vijeća Općine Križ iz Proračuna Općine Križ za 2026. godinu.

Podsjetila je da se sredstva raspoređuju temeljem konačnih rezultata na izborima na osnovu kojih su dobivena mjesta članova Općinskog vijeća u Općinskom vijeću Općine Križ.

Za svakog člana Općinskog vijeća utvrđuje se isti godišnji iznos sredstava i to =280,00 EUR-a.

Raspoređena sredstava doznačuju se na središnji račun političke stranke odnosno poseban račun nezavisnih vijećnika, tromjesečno u jednakim iznosima i to za svakog pojedinog člana Općinskog vijeća iznos od =70,00 EUR-a, razmjerno broju dobivenih mjesta odnosno članova Općinskog vijeća Općine Križ. Ukupno to na godišnjoj razini iznosi =3.360,00 EUR-a.

Nakon otvorene i potom zaključene rasprave za koju nije bilo prijavljenih učesnika, a na temelju provedenog glasovanja, predsjedavajući je konstatirao da je **jednoglasno** donesena

**Odluka o raspoređivanju sredstava za redovito godišnje financiranje političkih stranaka i nezavisnih vijećnika Općinskog vijeća Općine Križ iz Proračuna Općine Križ za 2026. godinu.**

Odluka prileži Zapisniku i čini njegov sastavni dio.

**Točka 11.**

NADA HORVAT, voditeljica Odsjeka za financije, komunalno gospodarstvo i gospodarstvo, obrazložila je prijedlog Odluke o kratkoročnom zaduživanju Općine Križ kod Privredne banke Zagreb d.d. Zagreb, donošenjem koje bi Općinsko vijeće Općine Križ odobrilo kratkoročno zaduživanje Općine Križ uzimanjem kratkoročnog kredita – prekoračenje po poslovnom računu za redovno poslovanje Općine Križ u iznosu =400.000,00 EUR-a, s rokom otplate do 12 mjeseci i promjenjivom kamatnom stopom koja trenutno iznosi 3,00%.

Učesnika u raspravi nije bilo, ista je zaključena, provedeno je glasovanje nakon kojega je predsjedavajući konstatirao da je **jednoglasno** donesena

**Odluka o kratkoročnom zaduživanju Općine Križ kod Privredne banke Zagreb d.d. Zagreb.**

Odluka prileži Zapisniku i čini njegov sastavni dio.

-8-

**Točka 12.**

MARIJA VUKSAN, viša stručna suradnica za javnu nabavu i natječaje, dala je potrebno pojašnjenje prijedlogaOdluke o odabiru ponuditelja za kupnju nekretnina u vlasništvu Općine Križ.

Izvijestila je u nastavku da je povodom Javnog natječaja za prodaju nekretnina u vlasništvu Općine Križ ukupno zaprimljeno 9 ponuda te se po kriteriju najviše ponuđene cijene odabiru ponude: ponuditelja PAVLA KEZIĆA (za nekretninu na k.č.br.246 u k.o. Okešinec u iznosu od =5.100,00 EUR-a; ponuditelja MAN NEKRETNINE d.o.o. iz Dugog Sela (za nekretninu na k.č.br.778 u k.o. Okešinec u iznosu od =3.725,00 EUR-a; ponuditelja MAN NEKRETNINE d.o.o. iz Dugog Sela (za nekretninu na k.č.br.1320 u k.o. Okešinec u iznosu od =4.989,00 EUR-a.

Učesnika u raspravi nije bilo, ista je zaključena, provedeno je glasovanje nakon kojega je predsjedavajući konstatirao da je **jednoglasno** donesena

**Odluka o odabiru ponuditelja za kupnju nekretnina u vlasništvu Općine Križ.**

Odluka prileži Zapisniku i čine njegov sastavni dio.

**Točka 13.**

MARIJA VUKSAN, viša stručna suradnica za javnu nabavu i natječaje obrazložila je prijedlogOdluke o izdvajanju novčanih sredstava za naknadu za pruženu energetsku uslugu, kojom je predloženo izdvajanje novčanih sredstava u iznosu od =50.832,84 EUR-a za pruženu opisanu uslugu.

Budući da prijavljenih učesnika za raspravu nije bilo, ista je zaključena, provedeno je glasovanje nakon kojega je predsjedavajući konstatirao da je **jednoglasno** donesena

**Odluka o izdvajanju novčanih sredstava za naknadu za pruženu energetsku uslugu.**

Odluka prileži Zapisniku i čine njegov sastavni dio.

Predsjednik je konstatirao da je u potpunosti iscrpljen dnevni red 6. sjednice, koju je zaključio u 17,50 sati.

PREDSJEDAVAJUĆI:

ZAPISNIČAR: PRVI POTPREDSJEDNIK

Đurđica Kain OPĆINSKOG VIJEĆA OPĆINE KRIŽ:

Dubravko Poje